Diari Oficial de la Generalitat Valenciana


Sumari del DOGV 5313, del 28-07-2006 (2006/7783)

RESOLUCIÓ de 19 d'abril, del conseller de Territori i Habitatge per la qual s'aprova definitivament la modificació del Pla general Albereda del Consell del municipi de Sagunt.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   5313

Data del DOGV
:   28-07-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/7783


Organisme emissor
:   Conselleria de Territori i Habitatge

Tipus de document
:   Resolució

RESOLUCIÓ de 19 d'abril, del conseller de Territori i Habitatge per la qual s'aprova definitivament la modificació del Pla general Albereda del Consell del municipi de Sagunt. [2006/7783]  
Vist l'expedient remès per l'Ajuntament de Sagunt referit a la modificació Albereda del Consell del Pla general d'ordenació urbana, i de conformitat amb els següents,  
Antecedents de fet  
Primer  
El projecte es va sotmetre a informació pública mitjançant un acord del Ple de l'Ajuntament en sessió celebrada el dia 9 de juny de 2000. Després del pertinent període d'exposició pública, en el qual es va presentar una al·legació, es va aprovar provisionalment pel mateix òrgan en data 28 de setembre de 2000.  
Segon  
El projecte consta de document d'homologació i de modificació puntual del Pla general d'ordenació urbana, constant ambdós de memòria justificativa i plànols d'informació i d'ordenació.  
Tercer  
En l'expedient remés consta l'emissió d'informe, de data 20 de febrer de 2001, per part de l'autoritat portuària de València, que fa constar que les parcel·les en qüestió es troben fora de la zona de serveis del port de Sagunt.  
Quart  
Sagunt compta amb Pla general d'ordenació urbana aprovat definitivament per la Comissió Territorial d'Urbanisme en data 14 d'abril de 1992.  
Per Resolució de 18 de juny de 2001 del conseller d'Obres Públiques, Urbanisme i Transports, relativa al Projecte de Pla especial de delimitació d'un àrea de reserva per a l'ampliació de patrimoni públic de sòl de la Generalitat Valenciana, Ciutat de les Arts Escèniques, es va aprovar definitivament aquest Pla especial que se circumscriu a dues zones: La zona I que inclou la nau de tallers generals i el forn alt núm. 2, així com els terrenys mínims necessaris per al desenvolupament de la principal funció de la Ciutat de les Arts Escèniques, classificats en el PGOU com a sòl urbà industrial i sòl portuari. La zona II, que es correspon amb l'antic complex residencial conegut com la Gerència d'Alts Forns del Mediterrani, classificats en el PGOU com a sòl urbà residencial de protecció arquitectònica.  
En atenció que sobre la dita reserva de sòl públic estiga prevista la formulació d'un pla especial d'usos i infraestructures que promoga la Conselleria de Cultura, en el qual s'establirà l'ordenació urbanística que concrete els usos de sòl, es va establir un règim transitori d'intervenció administrativa cautelar que preserve l'entorn cultural de la futura Ciutat de les Arts Escèniques, garantint-se la compatibilitat dels usos, obres, instal·lacions i activitats que s'han d'implantar en aquest entorn amb els propis de la Ciutat de les Arts Escèniques i, subjectant la concessió de les llicències municipals amb un informe previ favorable de la Conselleria de Cultura, fins que s'aprove definitivament el Pla especial d'usos i infraestructures.   
Amb data 23.08.02 el conseller d'Obres Públiques, Urbanisme i Transports sotmet a informació pública l'expedient del Pla especial d'usos i infraestructures de la Ciutat de les Arts Escèniques de Sagunt. En data 5 de novembre de 2002, el director general d'Urbanisme i Ordenació Territorial emet informe respecte al Pla especial d'usos i infraestructures de la Ciutat de les Arts Escèniques de Sagunt que comprén els terrenys constituents de la reserva per a ampliació de patrimoni públic i els terrenys exteriors a aquesta reserva que es voran afectats per l'entorn cultural de la Ciutat de les Arts Escèniques, desafectant-se la superfície corresponent a la zona del pantalà del port inclosa, inicialment, dins de l'àmbit d'intervenció cautelar.  
El Decret 151/02, del Govern Valencià suspén la vigència del PGOU de Sagunt en l'àmbit territorial objecte del projecte del Pla especial d'usos i infraestructures de la Ciutat de les Arts Escèniques, disposant, fins que s'aprove definitivament aquest Pla especial, un règim transitori en aquest àmbit territorial que és el següent:  
Només es podran autoritzar, amb caràcter provisional, els usos, obres, instal·lacions i serveis públics que siguen compatibles amb les noves determinacions previstes en el Projecte del pla especial d'usos i infraestructures de la Ciutat de les Arts Escèniques, sempre que no dificulten la seua execució ni la desincentiven.  
Les llicències municipals que, si és el cas, es puguen atorgar conforme al que disposa anteriorment, han de comptar amb l'informe previ favorable de la Conselleria de Cultura.  
Cinqué  
La Comissió Territorial d'Urbanisme de València, en sessions celebrades el 16 de novembre de 2000 i 28 de juny de 2001, va adoptar l'acord de suspendre l'aprovació definitiva fins que es justifique el coeficient corrector aplicat, a més de trobar-se la zona objecte de la modificació, afectada per la delimitació de l'àrea de reserva per a l'ampliació de patrimoni públic de sòl Ciutat de les Arts Escèniques i, per l'acció de l'empresa Fertiberia.  
Sisé  
La Direcció General d'Interior emet un informe, en data 12.05.02, desfavorable a qualsevol modificació substancial de l'entorn de l'empresa Fertiberia que supose un increment en la densitat de l'ocupació, indicant que, l'òrgan competent ha de decidir quina ha de ser la distància adequada entre, d'una banda, els establiments afectats pel RD 1254/1999, i, d'una altra, les zones d'habitatge, les zones freqüentades pel públic i, les zones que presenten un interés natural i que la dita zona pot o no coincidir amb la zona d'intervenció esmentada en el present informe.   
Seté  
Amb data 21 de gener de 2002 té entrada en el registre de la Comissió Territorial d'Urbanisme de València nova documentació, aprovada pel Ple de l'Ajuntament en sessió celebrada el 19 de desembre de 2001, que consistix en un quadre comparatiu i un plànol d'informació i un altre d'ordenació.  
Huité  
La Comissió Territorial d'Urbanisme de València, en sessió celebrada el 15 de març de 2002, va adoptar l'acord de suspendre l'aprovació definitiva atesa l'existència de deficiències que, en síntesi, consisteixen en la falta de justificació dels coeficients aplicats, i l'afecció de la zona per l'actuació denominada Ciutat de les Arts Escèniques.  
Nové  
La Comissió Territorial d'Urbanisme, en sessió celebrada el 16 d'abril de 2003, va adoptar l'acord de suspendre l'aprovació definitiva d'aquest expedient pel que fa a la parcel·la que es proposa dotacional, ja que està inclosa en la zona d'afecció que produeix el Pla especial Ciutat de les Arts Escèniques, han de justificar-se els coeficients aplicats en la parcel·la on es pretén materialitzar l'aprofitament lucratiu. Aquest acord va ser recorregut per l'Ajuntament de Sagunt, i aquest es desestima en data 21.11.03 per acord de la secretària autonòmica, contra la qual s'ha interposat recurs contenciós administratiu núm. 2/0292/04.  
Deu  
En data 10.02.04, l'Ajuntament de Sagunt presenta la documentació que justifica la postura municipal respecte a l'afecció de la modificació a l'àmbit de la Ciutat de les Arts Escèniques i, respecte que la proposta de planejament es troba dins de l'àrea d'influència de l'empresa Fertiberia.  
Onze  
El 11.10.04 se sol·licita a la Direcció General d'Interior, un nou informe respecte a si les distàncies que es van fixar en l'informe de 12.05.02, s'han canviat, o bé, es ratifiquen en el que s'informa anteriorment. La Direcció General d'Interior, en data 25.10.04, torna a emetre un informe assenyalant que s'ha rebut des dels serveis territorials d'Indústria l'anàlisi quantitativa de riscos presentat per l'empresa Fertiberia, juntament amb l'informe de l'organisme de control acreditat validant la informació continguda en aquesta anàlisi. No obstant l'anterior, s'informa que ha d'existir un pronunciament de l'òrgan competent en la matèria sobre les condicions de seguretat d'aquest establiment, i han de ser, segons el parer d'aqueixa Direcció General, en el tràmit d'autorització ambiental integrada (que s'incoa a la Conselleria de Territori i Habitatge), on es valide la informació continguda en l'anàlisi quantitativa de riscos presentada en el seu dia.   
Dotze  
En data 22.11.04 el Servei Territorial d'Indústria informa que a l'anàlisi quantitativa de riscos presentat per Fertiberia, s'acompanya un informe favorable d'un organisme de control autoritzat (OCA) com és ATISAE. En aquest informe ATISAE conclou assenyalant que el document és complet i que inclou tots els apartats exigibles amb les metodologies aplicades que són de reconeguda solvència. El 02.12.04, es rep informe de la Conselleria d'Empresa, Universitat i Ciència, assenyalant que han rebut informe de la Direcció General d'Interior de què es dedueix que la documentació aportada ha sigut validada per a la presa de decisions en el seu àmbit competencial.  
Tretze  
La Comissió Territorial d'Urbanisme, en sessió celebrada el 7 de juliol de 2005 va acordar:  
1. Suspendre la modificació del Pla general Albereda del Consell del municipi de Sagunt fins a l'entrada en vigor del Pla especial d'usos i infraestructures de la Ciutat de les Arts Escèniques.  
2. Sol·licitar a l'Honorable conseller de Cultura, Educació i Esport que comunique a aquesta Comissió Territorial la posició d'aqueixa conselleria respecte a si el Pla especial d'usos i infraestructures de la Ciutat de les Arts Escèniques continuarà la seua tramitació; o al contrari cal entendre que es renuncia definitivament al projecte.  
Catorze   
En data 16.01.06, la Conselleria de Cultura, Educació i Ciència emet un informe favorable a la modificació del Pla general Albereda del Consell de Sagunt, amb la inclusió de dues condicions, per a qualsevol intervenció que afecte l'Escola de l'Antiga Gerència, les següents són:  
Solució 1: Manteniment de l'antiga escola com a àmbit inclòs dins del futur projecte d'hotel i destinat a acollir els espais de relació de l'establiment. En aquesta solució podria efectuar-se una remodelació interior completa de l'edifici, a fi de facilitar la seua incorporació a l'ús hoteler.  
A l'efecte de la validació patrimonial, serà necessària l'autorització expressa del projecte en què es materialitze, per la Conselleria de Cultura, Educació i Esports.   
Solució 2: Preservació de l'empremta constructiva (la seua empremta en el plànol del sòl) de l'antiga escola, de cara a la seua integració en el futur hotel, admetent, doncs, en aquest cas, la demolició completa de l'edifici de l'antiga escola, amb la condició de documentar-ho per personal amb competència administrativa adequada i, nivell professional acreditat de la forma següent:   
1. Estudi historicodocumental.  
2. Estudi tipològic, historicoarquitectònic..  
3. Estudi historicotècnic de materials i sistemes constructius.  
4. Alçament fotogramètric i modelació mètrica (ortofotogrametria) del conjunt.  
A l'efecte de la validació patrimonial serà necessària l'autorització expressa de la Conselleria de Cultura, Educació i Esports, dels professionals que han de responsabilitzar-se i, del nivell d'excel·lència de la documentació esmentada.  
Quinze   
La Comissió Territorial d'Urbanisme de València, en sessió celebrada el 6 de març de 2006, va adoptar l'acord d'informar favorablement sobre la modificació del Pla general Albereda del Consell del municipi de Sagunt i ha de complir els condicionants establits en l'Informe de la Conselleria de Cultura, Educació i Esports, de data 16.01.06, relatiu a les intervencions que afecten l'Escola de l'Antiga Gerència, i l'eleven al conseller de Territori i Habitatge per a la seua aprovació definitiva.  
Fonaments de dret  
Primer  
La tramitació ha sigut correcta, conforme al que establix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, reguladora de l'activitat urbanística (en endavant, LRAU).  
Segon  
La documentació està completa, a l'efecte del compliment del que ha preceptuat l'article 27 de la LRAU. La resolució del conseller d'Obres Públiques, Urbanisme i Transports de data 5 de març de 2003 va tindre com a objecte el fet d'establir una ordenança específica reguladora per a l'ús hoteler que afecta les zones Z.0 Sòl urbà de protecció arquitectònica; Z.1, Z.2, Z.3 i Z.6 Sòl urbà casc; Sòl urbà residencial d'altres tipus; Z.9 Sòl urbà residencial Pla parcial platges; Sòl urbà no residencial d'altres tipus; i tot el sòl urbanitzable. El contingut de la dita ordenança és establir un coeficient de ponderació equivalent al doble de l'aprofitament dominant, sense perjudici de complir en qualsevol cas el que establix l'article 17 de l'annex al Reglament de planejament de la Comunitat Valenciana, prenent com a base per a això el coeficient d'edificabilitat bruta i no l'homogeneïtzat. Al mateix temps, es permet per a aquest ús superar en dues altures el màxim establit.  
Amb l'objecte de l'esmentada modificació se substància la qüestió relativa a l'aplicació de coeficients de ponderació.  
Tercer  
L'objecte de la modificació és la requalificació de dues illes de cases de sòl urbà. En concret es proposa que la illa recaient a l'Albereda del Consell, de 3.945 m², qualificada en el vigent Pla general d'ús administratiu públic i zona verda, passe a tindre aprofitament lucratiu amb destinació a hotels i ús residencial amb una superfície de 1662 m², quedant la resta com a zona verda. En canvi la parcel·la ubicada a la zona portuària, amb una superfície de 3.305 m² i classificada com a sòl urbà, es proposa que passe a tindre una qualificació de dotacional ludicoesportiva.  
La modificació es justifica en la no-necessitat de l'equipament administratiu proposat, a més d'estar perfectament coberta la demanda que sobre aquest ús pot existir a la zona, a més d'intentar potenciar-se els usos hotelers de què manca el municipi.  
Quart  
Respecte de les afeccions produïdes per l'empresa Fertiberia, cal dir que hi ha informe de la Direcció General d'Interior, de data 25.10.04, que assenyala que l'anàlisi quantitativa de riscos (ACR) presentat per l'empresa Fertiberia, comporta una disminució de la zona d'intervenció, passant de 2.600 metres en l'anterior informe a 1.200 metres en l'actual. No obstant això, s'assenyala que no consta resolució expressa acceptant les dades utilitzades en l'informe, per la qual cosa se suggereixen dues alternatives: o bé, que siga l'Autorització ambiental integrada la que valide la informació continguda en l'anàlisi quantitativa de riscos (ACR), o bé, que el departament competent en matèria de Seguretat Industrial aclarisca si la disminució del 50% en l'abast de la zona de seguretat de Fertiberia respon a criteris tècnics solvents i és assumit i acceptat per aqueix òrgan.  
Assenyalar que s'ha optat per demanar informe al Servei Territorial d'Indústria, i s'ha rebut informe favorable.   
Així mateix, també consta informe favorable, amb condicionants, a la modificació del Pla general Albereda del Consell de Sagunt, de la Direcció Territorial de la Conselleria de Cultura, Educació.  
Cinqué  
L'aprovació definitiva correspon al conseller de Territori i Habitatge, de conformitat amb el que disposa l'article 39 per remissió de l'article 55.1, de la Llei reguladora de l'activitat urbanística, en relació amb els articles 6.e) i 10.a), del Decret 201/2003, de 3 d'octubre, del Govern Valencià, pel qual s'aprova el Reglament dels òrgans urbanístics de la Generalitat Valenciana.   
Vistos els preceptes legals citats, i la resta de disposicions de general i de pertinent aplicació, de conformitat amb l'acord de la Comissió Territorial d'Urbanisme de València, resolc:  
Aprovar definitivament la modificació del Pla general Albereda del Consell del municipi de Sagunt i han de complir-se els condicionants establits en l'informe de la Conselleria de Cultura, Educació i Esports, de data 16.01.06, relatiu a les intervencions que afecten l'Escola de l'Antiga Gerència .  
Per a segellar els projectes per la CTU, s'han de remetre dues còpies dels projectes, degudament visades i diligenciades, en les quals s'haja practicat els condicionants establits en l'Informe de la Conselleria de Cultura, Educació i Esports, de data 16.01.06.  
Contra la present resolució, que posa fi a la via administrativa, es pot interposar recurs potestatiu de reposició davant el conseller de Territori i Habitatge en el termini d'un mes, comptador des de l'endemà a la notificació d'aquesta, d'acord amb el que establixen els articles 116.1 i 117.1 de la Llei 4/1999, de modificació de la Llei 30/1992, de 26 de novembre, de règim jurídic de les administracions públiques i del procediment administratiu comú; o bé, recurs contenciós administratiu davant la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà a la notificació d'aquesta, de conformitat amb el que disposa l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.Tot això, sense perjudici que els interessats puguen exercir qualsevol altre recurs que estimen oportú.  
València, 19 d'abril de 2006.. El conseller de Territori i Habitatge: Rafael Blasco Castany.